P-3/05
Datum: 2005-03-24T00:00:00.000+01:00
ecli: ECLI:SI:USRS:2005:P.3.05
vrsta: drugi akti
zadeva: spori o pristojnosti
objavljeno: Neobjavljeno | 24.03.2005
dokument: US24496
akt: Spor o pristojnosti
resitev: določitev pristojnega organa
izrek: Za odločanje o pritožbi A. A. zoper sklep Postaje mejne policije Rogaška Slatina št. 3A698-69/1940-04-2004 z dne 20. 10. 2004 je pristojno Ministrstvo za notranje zadeve.
stavek: Po Zakonu o splošnem upravnem postopku ima zoper sklep, s katerim je bila pritožba zavržena kot prepozna, stranka pravico do pritožbe, o kateri odloča organ druge stopnje. 
 
Glede na to, da Zakon o prekrških v zvezi z odločanjem o pritožbi zoper sklep o zavrženju ugovora nima posebnih določb in napoti na smiselno uporabi določb Zakona o splošnem upravnem postopku, o tovrstni pritožbi kot drugostopenjski organ odloča Ministrstvo za notranje zadeve.
odlocitev: odločba
geslo: 1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
1.3.4.8 - Ustavno sodstvo - Pristojnost - Vrste postopkov - Postopek v sporih o pristojnosti.
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
podlaga: Člen 61.4, Zakon o Ustavnem sodišču [ZUstS]
vlagatelj: Vrhovno sodišče Republike Slovenije
datum_vloge: 2005-01-17T23:00:00.000Z
datum_odlocitve: 2005-03-23T23:00:00.000Z

# P-3/05-5

# 24. 3. 2005

## ODLOČBA

Ustavno sodišče je v postopku za rešitev spora glede pristojnosti med Sodnikom za prekrške Šmarje pri Jelšah in Ministrstvom za notranje zadeve, začetem na zahtevo Sodnika za prekrške Šmarje pri Jelšah, na seji dne 24. marca 2005

## odločilo:

Za odločanje o pritožbi A. A. zoper sklep Postaje mejne policije Rogaška Slatina št. 3A698-69/1940-04-2004 z dne 20. 10. 2004 je pristojno Ministrstvo za notranje zadeve.

## Obrazložitev

### A.

A. A. je zoper plačilni nalog št. 63112566 z dne 3. 10. 2004, ki ga je izdala Policijska uprava Celje, Policijska enota Rogaška Slatina, vložil ugovor. Slednjega je Postaja mejne policije Rogaška Slatina s sklepom zavrgla kot prepoznega.

Zoper sklep o zavrženju ugovora je A. A. vložil pritožbo, ki jo je Ministrstvo za notranje zadeve poslalo v odločanje Sodniku za prekrške Šmarje pri Jelšah. Ker je Sodnik za prekrške Šmarje pri Jelšah menil, da za odločanje o pritožbi A. A. ni pristojen, je pri Vrhovnem sodišču vložil predlog za odločitev o sporu glede pristojnosti med Sodnikom za prekrške Šmarje pri Jelšah in Ministrstvom za notranje zadeve. Vrhovno sodišče je v skladu z osmo alinejo prvega odstavka 160. člena Ustave predlog za odločitev o sporu glede pristojnosti odstopilo Ustavnemu sodišču.

### B.

Ustavno sodišče je na podlagi osme alineje prvega odstavka 160. člena Ustave in osme alineje prvega odstavka 21. člena Zakona o Ustavnem sodišču (Uradni list RS, št. 15/94 – v nadaljevanju ZUstS) pristojno, da odloča o sporih glede pristojnosti med sodišči in drugimi državnimi organi. Po določbi drugega odstavka 61. člena ZUstS lahko, če pride do spora o pristojnosti zato, ker več organov zavrača pristojnost v posamezni zadevi, zahteva rešitev spora o pristojnosti organ, ki mu je bila zadeva odstopljena, pa meni, da zanjo ni pristojen.

Zakon o prekrških (Uradni list SRS, št. 25/83 in nasl. ter Uradni list RS, št. 10/91 in nasl. – v nadaljevanju ZP), ki se v obravnavanem primeru uporablja na podlagi prvega odstavka 222. člena Zakona o prekrških (Uradni list RS, št. 7/03 in nasl. – ZP-1), v sedmem odstavku 241. člena določa, da ravna organ, ki je izdal plačilni nalog, v postopku z ugovorom zoper izdani plačilni nalog smiselno po določbah Zakona o splošnem upravnem postopku (Uradni list RS, št. 80/99 in nasl. – v nadaljevanju ZUP), ki urejajo delo organa prve stopnje v zvezi s pritožbo.

Po tretjem odstavku 240. člena ZUP ima zoper sklep, s katerim je bila pritožba zavržena kot prepozna, stranka pravico do pritožbe, o kateri odloča organ druge stopnje.

Glede na to, da ZP v zvezi z odločanjem o pritožbi zoper sklep o zavrženju ugovora nima posebnih določb in napoti na smiselno uporabo določb ZUP, o tovrstni pritožbi kot drugostopenjski organ odloča Ministrstvo za notranje zadeve.

Ustavno sodišče je zato odločilo, da je za odločanje o pritožbi A. A. zoper sklep o zavrženju ugovora pristojno Ministrstvo za notranje zadeve.

### C.

Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo soglasno.

Predsednik

dr. Janez Čebulj